《赠陈承务》
宋代·李若水

白马津北千里疆，郡县交错旗布方。
广平僻峙黄流旁，蓄兵万指红满仓。
守将恃才政弗臧，公掊私取贪如狼。
扼兵之喉夺其粮，掊克帑藏资晏荒。
群凶叫呶计则狂，敢以寸草骄太阳。
送拥鸷猛为主张，遂严统押分队行。
遂排武库择刃芒，绛巾绣裳马龙骧。
縻执守将如驱羊，面疏隐恶众踣伤。
传呼戒关戍城隍，枚计豪户恣劫攘。
金珠之余重弗将，老稚践蹂纷惊惶。
潜挂巨索投壕墙，小斯流血大仆僵。
或坐暗室遮屏床，或走曲巷杂病尪。
九重闻之骇非常，急诏将士趋衡漳。
鲸奔虎吼未就韁，择肉而食谁敢当。
陈侯半世耽文章，再随计吏观国光。
才则有余命不傥，时吐愤气干穹苍。
古人一言靖猾强，笺简万世名飞扬。
谁能幽窗勘铅黄，俯与群蚁争毫芒。
乃袖空手赴贼场，吾有寸舌充剑枪。
剖析祸福声琅琅，傥昏不从死亦昌。
辇钱五万倡厥乡，少顷倚叠平山冈。
徽长钩大饵鲜香，彼其喁喁果争尝。
戢牙伏爪威弭藏，再拜称谢君策良。
径取渠帅众共戕，氛霾卷剥清风颺。
万室相贺欢声长，微斯人兮吾俱亡。
姓名进夕奏未央，帝虫太守乏惠康。
几使赤子罹祸殃，予嘉汝节敌秋霜。
锡之京秩厉勤王，图厥后效吾所望。
忠义之风久微茫，君今与古争煌煌。
我作此诗备遗忘，会有史笔流芬芳。

作者简介：李若水（1093年－1127年），原名若冰，字清卿，洺州曲周县（今河北曲周县）水德堡村人。靖康元年为太学博士，官至吏部侍郎，曾奉旨出使金国。靖康二年随宋钦宗至金营，怒斥敌酋完颜宗翰，不屈被害。后南宋追赠观文殿学士，谥忠愍。有《李忠愍公集》。徽宗宣和四年（1122年），为元城尉，调平阳府司录，济南府教授，除太学博士。钦宗靖康元年（1126年），为太常博士。既而使金，迁著作佐郎。使还，擢尚书吏部侍郎兼权开封府尹。二年，从钦宗至金营，金人背约，逼钦宗易服，若水敌不屈残杀，时年三十五。